text: Забавни, креативни и полезни начини да използваме LEGO у дома! - SparkLab
  През последните няколко десетилетия LEGO е играчка, която се намира в почти всеки дом, независимо дали там има деца или възрастни фенове на LEGO. Първите LEGO блокчетата са създадени през 1934 г, от датски дърводелец на име Оле Кирк Кристиансен, a оттогава досега са направени над 400 милиарда (400 000 000 000) от познатите пластмасови тухлички.
  Ако и Вие, като нас, имате подобаващи количества LEGO у дома, със сигурност сте наясно, че частите му имат невероятната способност да се крият в килима, да се сливат с пода, да се таят под масата, да дебнат в тъмното и да чакат търпеливо нищо неподозиращите Ви боси крака. Ето защо, решихме да съберем на едно място няколко интересни проекта, чрез които, по забавен начин, LEGO да стане практична част от Вашият дом или бит. Това занимание е най-вече за децата Ви, но какво по-хубаво от това да го правите заедно!
  Необходими са само няколко обикновени плоски магнитчета и пистолет за горещо лепило, за да превърнете тухличките в магнити за хладилник. В ebay и други платформи за онлайн пазаруване лесно се намират комлекти с плоски магнити, които може да използвате. Внимавайте – не давайте магнитите на малки деца без да ги наблюдавате, тъй като може да ги лапнат/глътнат.
  Ако не сте фен на правоъгълните форми, развихрете въображението си и създайте каквито LEGO творения Ви хрумнат, а модерните неодимови магнити, ще Ви помогнат, те да стоят сигурно закрепени за хладилника.
  За тази кутия ще са нужни не малко LEGO тухлични, но хартията Ви определено ще е на едно по-сигурно, цветно и забавно място! Това е чудесен начин да създадете практичен продукт със сериите LEGO класик.
  Ето и нещо специално за момичетата и техните майки! В почти всеки магазин за левче ще откриете обикновени регулируеми пръстенчета. Въоръжете се с пистолета с горещо лепило и малките квадратните основи и започвайте да творите! Феновете на LEGO Dots ще са особено заинтригувани от този проект. И не забравяйте, че по този начин можете да си направите също и обеци, медальони, гривни и още какви ли не украшения!
  Декорация за ключ на лампа
  Въпреки че в големите онлайн магазини могат да се намерят готови основи, винаги можете да използвате някоя от наличните LEGO бази, а някой възрастен ще трябва да помогне с изрязването на дупка за ключът. Здраво лепило и цветни блокчета (според настроението) и сте готови!
  Органайзер за бюро и др.
  Сложете край на разпилените моливи, кламери, листчета и всякакви други дреболийки по бюрото. Направете си органайзер от LEGO с различни по големина отделения, сложете капачета или пък вратички и декорирайте. А защо не и поставка за четки за зъби и сапунерка, ваза, саксия?
  Играчки за коледната елха
  Коледа наближава, а едно от най-вълнуващите неща за децата е украсяването на елхата! Със сигурност задачата да направят коледни играчки ще ги заинтригува, а коледната елха ще е по-интересна и оригинална от всякога!
  Стойката за телефон е нещо изключително полезно и необходимо у дома и ако досега не сте се сетили да си направите една от LEGO, поправете тази грешка! Може да се преобразува лесно и бързо, за да пасне на всеки модел телефон или таблет. А ако пък обичате да играете на карти, LEGO отново може да Ви бъде особено полезно и да си направите стойка за ръката от карти, ако искате Вашите ръце да са свободни.
  Това е един изключително забавен проект за всички притежатели на мишки, хамстери и всякакви дребни гризачи. Любителите на тези симпатични животинки знаят добре, че те много обичат хралупките – за спане или за складиране на запаси. Щом направите къщичката от LEGO, не спирайте до там! Имате много варианти, с които да разнообразите играта на домашните си любимци – лабиринти, препятствия и каквото още Ви хрумне!
  Освен, че блокчетата с дупки мога да се превърнат в оригинални ключодържатели, LEGO основите са страхотна алтернатива на кутиите за ключове. Закрепете както и където Ви е удобно и декорирайте по свой вкус.
  Рамка от LEGO или LEGO в рамка
  Освен, че много лесно можете да направите рамка за семейна снимка от LEGO, друга интересна идея е да сложите самото LEGO в рамка! Дали ще използвате LEGO фигурки, за да изобразите семейството си, ще построите скъп спомен или любима картина, всичко зависи от собственото Ви въображение!
  Не знаем, дали сте обръщали специално внимание на ръцете на LEGO човечетата, но както сами виждате, формата им е перфектна за кабели. Ако си нямате органайзер за кабели, със сигурно поне няколко LEGO супер герои са готови да Ви се притекат на помощ!
  Лист хартия, моливи, малко лепило, няколко тухлички LEGO и Вашата картичка гарантирано ще е най-оригиналната на следващия рожден ден, на който Ви поканят.
  А понякога дори не е нужен повод, за да подарите мило послание на любим човек!
  Настолните лампи присъстват в почти всяка една детска стая и обикновено са във всякакви причудливи форми и цветове. А с помощта на LEGO блокчета и най-скучната лампа може да се превърне в произведение на изкуството!
  Макар че спираме до тук с интересните начини как да използваме LEGO блокчетата и да декорирахме с тях у дома, със сигурност са Ви хрумнали още десетки нови идеи! Затова не се колебайте да ги осъществите и да ги споделите с нас!
  Важна част от заниманията в SparkLab е да стимулираме децата да бъдат креативни и изобретателни, а ученето чрез игра е един от най-успешните методи те да получават качествени и дълготрайни знания. С помощта на LEGO и комплектите на LEGO Education, детето Ви може да бъде вдъхновено един ден да стане дизайнер, учител, архитект, учен, астронавт…!